PATVIRTINTA

Kelmės rajono savivaldybės tarybos

2021 m. kovo 25 d. sprendimu Nr. T-98

**KELMĖS R. UŽVENČIO VAIKŲ LOPŠELIO-DARŽELIO REORGANIZAVIMO PRIJUNGIMO BŪDU PRIE KELMĖS RAJONO UŽVENČIO ŠATRIJOS RAGANOS GIMNAZIJOS SĄLYGOS**

**I SKYRIUS**

**BENDROSIOS NUOSTATOS**

1. Kelmės r. Užvenčio vaikų lopšelio-darželio reorganizavimo sąlygos (toliau – sąlygos) reglamentuoja įstaigos reorganizavimą prijungimo būdu. Sąlygos parengtos vadovaujantis Lietuvos Respublikos civilinio kodekso 2.97 straipsnio 3 dalimi, 2.99 straipsnio 1 ir 2 dalimis, Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos švietimo įstatymo 44 straipsnio 2 dalimi, Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ patvirtintų taisyklių 14, 21 punktais.

2. Reorganizuojama įstaiga – Kelmės r. Užvenčio vaikų lopšelis darželis, savivaldybės biudžetinė įstaiga, adresas – P. Višinskio g. 10, Užventis, LT-86343 Kelmės r. sav., kodas – 190113931, registras – valstybės įmonės Registrų centro Šiaulių filialas.

3. Reorganizavime dalyvaujanti įstaiga – Kelmės rajono Užvenčio Šatrijos Raganos gimnazija, savivaldybės biudžetinė įstaiga, adresas – P. Višinskio g. 5, Užventis, LT-86343 Kelmės r. sav., kodas – 190092914, registras – valstybės įmonės Registrų centro Šiaulių filialas.

**II SKYRIUS**

**REORGANIZAVIMO TIKSLAI IR BŪDAS**

4. Reorganizavimo tikslas – didinti biudžetinių įstaigų veiklos ir valdymo efektyvumą optimizuojant administravimą, racionaliai naudoti turimus materialinius, finansinius išteklius pavestoms funkcijoms vykdyti.

5. Reorganizavimo būdas – prijungimas: Kelmės r. Užvenčio vaikų lopšelis-darželis, kaip juridinis asmuo, prijungiamas prie Kelmės rajono Užvenčio Šatrijos Raganos gimnazijos. Kelmės rajono Užvenčio Šatrijos Raganos gimnazija, kaip juridinis asmuo, po reorganizavimo tęsia savo veiklą, o Kelmės r. Užvenčio vaikų lopšelis-darželis, kaip savarankiškas juridinis asmuo, po reorganizavimo baigia savo veiklą ir tampa tęsiančio veiklą juridinio asmens Kelmės rajono Užvenčio Šatrijos Raganos gimnazijos Ikimokyklinio ir priešmokyklinio ugdymo skyriumi.

6. Reorganizuotos įstaigos paskirtis – ikimokyklinio ugdymo grupės įstaiga *–* lopšelis-darželis.

**III SKYRIUS**

**REORGANIZAVIMO PAGRINDIMAS**

7. Kelmės r. Užvenčio vaikų lopšelis-darželis reorganizuojamas, nes nepakanka lėšų valdymui organizuoti.

**IV SKYRIUS**

**TURTO ĮVERTINIMO IR INVENTORIZACIJOS, TURTO PASKIRSTYMO, DOKUMENTŲ PERDAVIMO SAUGOTI TVARKA**

8. Reorganizuojamo Kelmės r. Užvenčio vaikų lopšelio-darželio turto inventorizaciją atlieka Kelmės rajono savivaldybės administracijos direktoriaus įsakymu sudaryta komisija ir perduoda turtą, įformindama perdavimo ir priėmimo aktais, Kelmės rajono Užvenčio Šatrijos Raganos gimnazijai iki 2021 m. rugpjūčio 31 d. Reorganizuojamo juridinio asmens turto inventorizacija atliekama Lietuvos Respublikos norminių teisės aktų nustatyta tvarka.

9. Apskaitos dokumentai, finansinės atskaitomybės ir kiti dokumentai perimami pasirašant aktą ir jų saugojimas bei prievolės perduodami Kelmės rajono Užvenčio Šatrijos Raganos gimnazijai.

10. Kelmės r. Užvenčio vaikų lopšelio-darželio archyvas perduodamas Kelmės rajono Užvenčio Šatrijos Raganos gimnazijai.

**V SKYRIUS**

**REORGANIZUOJAMOS ĮSTAIGOS UŽDAVINIAI, FUNKCIJOS IR STRUKTŪRA**

11. Reorganizuojamos įstaigos Kelmės r. Užvenčio vaikų lopšelio-darželio uždaviniai, funkcijos ir struktūra iki reorganizavimo:

11.1. Kelmės r. Užvenčio vaikų lopšelio-darželio veiklos uždaviniai:

11.1.1. saugoti ir stiprinti vaiko fizinę ir psichinę sveikatą, garantuoti jo socialinį saugumą;

11.1.2. puoselėti vaiko galias (intelektualines, emocijų, valios, fizines), lemiančias asmenybės brandą ir socializacijos sėkmę;

11.1.3. skatinti vaiko savarankiškumą, iniciatyvumą, kūrybiškumą, atskleisti ir ugdyti jo gebėjimus, puoselėti individualybę;

11.1.4. padėti vaikams suvokti ir perimti bendražmogiškąsias vertybes;

11.1.5. saugoti ir puoselėti vaikų kultūrą;

11.1.6. šalinti ugdymosi netolygumus tenkinant individualius vaiko poreikius;

11.1.7. užtikrinti ikimokyklinio ir priešmokyklinio ugdymo tęstinumą, palengvinti vaiko perėjimą nuo ugdymosi šeimoje prie institucinio ugdymo;

11.1.8. sudaryti galimybes vaikui laiku pasiekti mokyklinę brandą;

11.1.9. kurti partneriškus vaiko tėvų (globėjų) ir lopšelio-darželio santykius, padėti gerinti vaiko ugdymo šeimoje kokybę;

11.2. Kelmės r. Užvenčio vaikų lopšelio-darželio funkcijos:

11.2.1. konkretina ir individualizuoja ugdymo turinį;

11.2.2. rengia ikimokyklinio ugdymo programą;

11.2.3. vykdo ikimokyklinio ir priešmokyklinio ugdymo programas, mokymo sutartyse sutartus įsipareigojimus, užtikrina geros kokybės švietimą;

11.2.4. teikia informacinę, psichologinę, specialiąją pedagoginę, specialią pagalbą, vykdo vaikų sveikatos priežiūrą;

11.2.5. įvertina vaikų specialiuosius ugdymo poreikius, skiria specialųjį ugdymą teisės aktų nustatyta tvarka;

11.2.6. organizuoja tėvų (globėjų) pageidavimu jų mokamas papildomas paslaugas (būrelius, stovyklas, ekskursijas ir kita) teisės aktų nustatyta tvarka;

11.2.7. sudaro sąlygas darbuotojams profesiškai tobulėti;

11.2.8. užtikrina higienos normas, teisės aktų reikalavimus atitinkančią saugią ugdymo ir darbo aplinką;

11.2.9. kuria ugdymo turinio reikalavimams įgyvendinti reikiamą materialinę bazę;

11.2.10. organizuoja vaikų maitinimą lopšelyje-darželyje;

11.2.11. viešai skelbia informaciją apie lopšelio-darželio veiklą švietimo ir mokslo ministro nustatyta tvarka;

11.2.12. atlieka kitas įstatymų ir kitų teisės aktų nustatytas funkcijas.

12. Užvenčio vaikų lopšelio-darželio veiklos sritis – švietimas, kodas 85.

13. Lopšelio-darželio veiklos rūšys:

13.1. ikimokyklinio amžiaus vaikų ugdymas, kodas 85.10.10;

13.2. priešmokyklinio amžiaus vaikų ugdymas, kodas 85.10.20.

**VI SKYRIUS**

**REORGANIZAVIMO ETAPAI IR TERMINAI**

14. Reorganizavimo etapai:

14.1. pirmas etapas (2021 m. vasaris – 2021 m. kovas) – veiklos analizė, pokalbiai su bendruomene, dokumentų parengimas;

14.2. antras etapas (2021 m. balandis – 2021 m. rugpjūtis) – dokumentų parengimas, įstaigos vadovo ir darbuotojų įspėjimas bei etatų ir pareigybių pertvarkymas Lietuvos Respublikos darbo kodekso nustatyta tvarka;

14.3. trečias etapas (2021 m. rugpjūčio 31 d.) – Kelmės r. Užvenčio vaikų lopšelio-darželio veiklos pabaiga.

15. Reorganizavimo pradžia – viešo paskelbimo spaudoje diena.

16. Reorganizavimo pabaiga – 2021 m. rugpjūčio 31 d.

17. Po reorganizavimo nuo 2021 m. rugsėjo 1 d. veikia Kelmės rajono Užvenčio Šatrijos Raganos gimnazijos Ikimokyklinio ir priešmokyklinio ugdymo skyrius.

\_\_\_\_\_\_\_\_\_\_\_\_\_\_\_\_\_\_\_\_